Vyf tieners sterf toe motor in hulle ploegArgieffoto Vyf tieners is Sondagoggend in Mpumalanga dood toe ŉ bestuurder met sy bakkie in ŉ groep jongmense geploeg het. “Die ongeluk het omstreeks 04:00 op die pad tussen Acornhoek en Hluvukani plaasgevind,” het Joseph Mabuza, woordvoerder van die LUR vir gemeenskapsveiligheid, Vusi Shongwe, gesê. “Die groep jongmense was glo van ŉ kuierplek af op pad huis toe, toe die ongeluk plaasgevind het.” Volgens Mabuza het die bestuurder van die bakkie beheer verloor oor sy voertuig voor hy die groep getref het. “Drie tieners is op slag dood, terwyl twee aan hul beserings beswyk het by die hospitaal. Nog vyf mense is ernstig beseer. Hulle ontvang behandeling by Matikwane-hospitaal,” het hy gesê. Volgens Mabuza was die oorledenes almal tussen 15 en 18 jaar oud. Die polisie ondersoek die saak.